A jövő század gyermeke,

ifjú útkereső

Drága Ifjú Barátom!

Levelemben gondolatjaimat, amellyek tollamban tolulnak, most feketén karistolom neked e fehér papírra megérkezve vándorlásaim messzi tájairól. A világ tájait bejárva nem találtam sem égi szépet, sem dicsőt, hazatértem hát lakomba, hátha nyúgalmat lelék. De lám, kit hajt az akarat, nem nyughatik. Keresvén tovább egy csodát találtam, egy tűneményt. De amint megtalálni véltem, elveszett megint. Nyomában mentem újra hát, hogy megtaláljam őt. A sok tapasztalást most elmondom néked is, hogy utadat a boldogsághoz könnyebbé tegyem.

Bár más világunk, szívünk mégis hasonló dolgokra vágy: az értelemre, a boldogságra, s egy helyre, ami otthonunk. Sok utat bejártam, sok ajtón dörömböltem, keresve azt, ami az életre érdemes.

Gondold drága barátom, hogy leülök melléd egy nyúgalmas ligetben egy padra, és elmesélem, mit tanultam életről, világról a boldogságot keresve.

Ifjú voltam, mint te, mikor útra keltem, reménnyel, kérdésekkel, vággyal tele, hogy megtaláljam azt, ami miatt élni érdemes. Hittem, hogy a boldogság ott van, hol fény, gazdagság, hatalom s tudás, s hogy ha eleget látok, hallok, élek, megtalálom az értelmét mindeneknek. Így indultam utamra, s csüggesztő kedvetlenség nem tántorított. Kereszteztem a bölcsek útját, meglestem az ördög fortélyait, hatalmi vágyakat, de minden, amit ott találtam, látható volt, hogy felszínes, gyorsan múló, és végül üres.

S mégis minden csalódás, minden elveszett remény egy új kérdést szült bennem, és minden kérdés egy új reményt adott, hogy megtaláljam a végső választ: mi az, mi az élet lényege.

Tisztán látom, hogy a boldogság nem cél, hanem pillanatnyi állapot. Nem valami, amit egyszer megtalálsz és onnantól tiéd, hanem valami olyan, mit napról napra újra választanod kell. Nem kincs, amit a földből ásol ki, hanem fény, amit magadban gyújtasz.

A szerelem egy ilyen dolog. Megtaláltam az út végén Tündét. Ő már nem egy eszmény s nem is egy álomkép csupán, ő a tükör, amiben megláthattam önmagam. Jelenlétében eltűntek aggodalmaim, megértettem, hogy mit jelent szeretni: nem csak birtokolni, nem csak kívánni, hanem elfogadni, s újraválasztani őt akkor is, mikor az út nehéz, a nap szürke, és az ember csüggeteg.

Szeretni annyi, mint otthon lenni és otthont adni valakinek a szívedben, és közben megtanulni otthont teremteni önmagadnak is. Sokan úgy hiszik, a szerelem csupán egy múlandó érzés, pedig az inkább úton járás ketten, egymás mellett, egymásért, vagy külön, de mindig egy irányba tartva.

Az ifjú léleknek sok minden bizonytalan. Olyan, mint mikor köd ül a tájra: nem látni a célt, csak pár lépést előre. De ne félj a ködtől s a homálytól, mert minden köd mögött ott a világ. Az útkeresés nehéz, de nem haszontalan mulatság, s ha tévelyegsz kicsit, ne szegje kedved, hiszen csak az téved el, aki útra kel.

Sose gondold, hogy a boldogsághoz az ösvény egyenes. Lesz, hogy meghátrálsz, visszafordulsz, hogy új irányt veszel, lesz, hogy azt hiszed, itt a cél, de lehet, hogy csak egy újabb nyitott kapu. De minden lépés tanít valamit, még a tévedésed is.

Tanácsot kérsz? Tanácsként én csak annyit mondhatok: ne félj. Ne félj hibázni, érezni, szeretni, hogy más vagy, mint a többiek, hogy más a vágyad, s mást akarsz. A világ sokszor harsány, szigorú vagy komor, de benned van a csönd, hol otthonra lelsz.

Keress oly társat magadnak, ki mellett nem kell másnak látszanod, s ne feledd: nem baj, ha még nem tudod, ki vagy. A fontos az, hogy keress, míg célod való s igaz leszen.

S ha elfáradsz, mert bizony fáradságos az út, ülj le picinyt, s nézz körül. Néha a válaszok a legegyszerűbb dolgokban rejlenek: egy baráti szóban, egy mosolyban, egy csendes reggelben talán.

Kívánom, hogy megtaláld, mit keresel, de legfőképp, hogy megtaláld önmagad. Mert ha az ember tudja, ki önnönmaga, akkor bármerre indul, hazaérkezik.

Szívbőljövő üdvözlettel maradok hű barátod:

Csongor Úrfi

Kelt: 1830. április 10.